## Odluku o osnivanju povjerenstva Vlade Republike Hrvatske za ljudska prava

### NN 40/2000 (14.4.2000.), Odluku o osnivanju povjerenstva Vlade Republike Hrvatske za ljudska prava

# VLADA REPUBLIKE HRVATSKE

**899**

Na temelju članka 23. stavka 1. i članka 30. stavka
2. Zakona o Vladi Republike Hrvatske (»Narodne novine«,
br. 101/98 i 15/2000), Vlada Republike Hrvatske je na sjednici
održanoj 6. travnja 2000. godine donijela

## ODLUKU

### O OSNIVANJU POVJERENSTVA VLADE REPUBLIKE HRVATSKE ZA LJUDSKA PRAVA

I.

Osniva se Povjerenstvo Vlade Republike Hrvatske za ljudska prava
(u daljnjem tekstu: Povjerenstvo).

II.

Povjerenstvo je međuresorsko tijelo Vlade Republike Hrvatske
za pitanja ljudskih prava.

Povjerenstvo:

- razmatra učinkovitost sustava tijela za zaštitu
i promicanje ljudskih prava u Republici Hrvatskoj i predlaže
izmjene i dopune toga sustava, te brine o potrebnoj razini ostvarivanja
ljudskih prava u Republici Hrvatskoj;

- na nacionalnoj razini i u okviru sustava za zaštitu i promicanje
ljudskih prava u Republici Hrvatskoj, koordinira rad tijela Vlade
Republike Hrvatske i tijela državne uprave koja u svome djelokrugu
imaju zaštitu i promicanje ljudskih prava;

- prikuplja podatke o stanju ljudskih prava i prava nacionalnih
manjina u Republici Hrvatskoj;

- ocjenjuje stanje ljudskih prava i prava manjina u Republici
Hrvatskoj, predlaže Vladi Republike Hrvatske mjere za rješavanje
određenih problema, te mjere za poboljšanje stanja ljudskih
prava;

- razmatra izvještaje i prigovore koji se o stanju ljudskih
prava upućuju Republici Hrvatskoj od strane međunarodnih
organizacija i uspoređuje ih sa stvarnim stanjem, te predlaže
odgovarajuće mjere, ukoliko je to potrebno;

- predlaže Vladi Republike Hrvatske osnivanje privremenih
pomoćnih tijela, *ad hoc* radnih skupina, radi obrade
pojedinih tema od nacionalne važnosti ili rješavanja
pojedinih pitanja iz područja ljudskih prava i prava nacionalnih
manjina. Na temelju izvješća radnih skupina Povjerenstvo
predlaže Vladi Republike Hrvatske poduzimanje određenih
mjera;

- surađuje s nacionalnim odborima i povjerenstvima za pojedina
područja ljudskih prava, tijelima za ljudska prava Hrvatskoga
državnoga sabora, Uredom Pučkog pravobranitelja, te
nevladinim udrugama za zaštitu i promicanje ljudskih prava
registriranim u Republici Hrvatskoj;

- koordinira rad županijskih koordinacija za ljudska prava
i Koordinacije za ljudska prava Grada Zagreba; razmatra izvješća
ovih koordinacija i predlaže Vladi Republike Hrvatske poduzimanje
potrebnih mjera;

- predlaže organiziranje određenih skupova ili kongresa
iz područja ljudskih prava na gradskoj, državnoj ili
međunarodnoj razini;

- razmatra ili predlaže određene aktivnosti za promicanje
ljudskih prava u Republici Hrvatskoj;

- razmatra sukladnost prijedloga zakona s međunarodnim standardima
ljudskih prava, te po potrebi predlaže izmjene i dopune prijedloga
zakona;

- po potrebi izrađuje periodična izvješća
o stanju ljudskih prava u Republici Hrvatskoj.

III.

Povjerenstvo može uputiti Vladi Republike Hrvatske pojedine
prijedloge i bez prethodnog razmatranja Koordinacije za društvene
djelatnosti i ljudska prava, ako to smatra nužnim.

Povjerenstvo može pozivati na sastanke stručnjake
iz pojedinih područja ljudskih prava, kao i predstavnike
tijela državne uprave.

IV.

Predsjednika, članove Povjerenstva i tajnika imenuje Vlada
Republike Hrvatske. Članove Povjerenstva imenuje Vlada
Republike Hrvatske na prijedlog:

- Ministarstva vanjskih poslova

- Ministarstva unutarnjih poslova

- Ministarstva obrane

- Ministarstva pravosuđa, uprave i lokalne samouprave

- Ministarstva za europske integracije

- Ministarstva pomorstva, prometa i veza

- Ministarstva prosvjete i športa

- Ministarstva zaštite okoliša i prostornog uređenja

- Ministarstva rada i socijalne skrbi

- Ministarstva znanosti i tehnologije

- Ministarstva zdravstva

- Ministarstva kulture

- Ministarstva financija

- Ministarstva za javne radove, obnovu i graditeljstvo

- Ministarstva gospodarstva

- Državnog zavoda za zaštitu obitelji, materinstva i
mladeži

- Ureda za nacionalne manjine Vlade Republike Hrvatske

- Ureda za zakonodavstvo Vlade Republike Hrvatske

- Ureda Vlade Republike Hrvatske za udruge

- Pravnog fakulteta

- Filozofskog fakulteta, sociološke znanosti.

V.

Stručne i administrativne poslove za Povjerenstvo obavljat
će Stručna služba Vlade Republike Hrvatske.
Tajnik Povjerenstva vodi poslove Povjerenstva.

VI.

Ova Odluka stupa na snagu danom donošenja, a objavit će
se u »Narodnim novinama«.

Klasa: 022-03/00-02/14
Urbroj: 5030108-00-2
Zagreb, 6. travnja 2000.

Potpredsjednik,
zamjenik predsjednika
**dr. sc. Goran Granić,** v. r.

Odluka, NN 40/2000-899